**Donetskin kansallinen yliopisto** (DonNU) (ukr.  Доне́цький націона́льний університе́т , *Donetskyi natsionalnyi universytet*, ven. Донецкий национальный университет, *Donetski natsionalnyi universitet*) on Itä-Ukrainassa, Donetskin kaupungissa sijaitseva suuri yliopisto. 

Donetskin kansallinen yliopisto pohjautuu heinäkuussa 1937 perustettuun Stalinon (nyk. Donetskin) kasvatustieteellisen valtioninstituuttiin. Aluksi 20 luennoitsijaa vastasi 138 opiskelijan opetuksesta. Kurssikoot kasvoivat nopeasti, oppilaitos monipuolistui. Syyskuussa 1964 Donetskin kasvatustieteellisestä instituutista tehtiin neuvostojohdon päätöksellä Harkovan valtionyliopiston Donetskin haarayksikkö. 28. toukokuuta 1965 tästä muodostettiin Donetskin valtionyliopisto. Se kasvoi ja monipuolistui niin, että vuonna 1970 opetusta annattiin jo seitsemässä tiedekunnassa. Ukrainan itsenäistyttyä yliopisto nimettiin vuonna 2000 kansalliseksi yliopistoksi ja se sai vuonna 2004 autonomisen tutkimusyliopiston aseman.

Yliopistossa on nykyään 12 tiedekuntaa ja 76 ainelaitosta. Yliopistossa opiskelee yli 18 000 opiskelijaa, joista noin 300 tulee ulkomailta. Vuonna 2013 suoritetussa kahdensadan ukrainalaisen yliopiston vertailussa Donetskin yliopisto pisteytettiin Ukrainan 17. parhaaksi yliopistoksi. Vuoden 2014 vertailussa yliopiston sijaluku oli 20. Brittiläinen QS World University Rankings vertailun 2014 versio sijoitti yliopiston maailmanlaajuisesti sijaluvuille 701+ (yli 700). Espanjalainen Webometrics luokitteli yliopiston puolestaan kansallisesti sijaluvulle 24 ja maailmanlaajuisesti sijalle 3772.

Poikkeusjärjestelyt separatistitoiminnan takia syksyllä 2014
------------------------------------------------------------

Syksyllä 2014 Donbassin sodan alettua Itä-Ukrainassa yliopisto antoi kotisivullaan yhteysosoitteekseen Donetskin kampuksen sijaan Länsi-Ukrainan Vinnytsjassa sijaitsevan hallinnollisen osoitteen. Niin sanotun "Donetskin kansantasavallan" Venäjä-mieliset separatistit olivat tuolloin vallanneet muun muassa DonNU:n päärakennuksen. Sittemmin separatistit ilmoittivat sulkevansa esimerkiksi yliopiston Ukrainan historian laitoksen, jonka opettajat eivät suostunet vannomaan uskollisuutta "kansantasavallalle". Aseistetut separatistit kertoivat siirtävänsä tilat Moskovan valtionyliopiston (MGU) ja Moskovan humanistisen valtionyliopiston sivutoimipisteiden käyttöön. Osoitteenmuutoksellaan ja kotisivuillaan yliopisto viestitti halustaan pysyä osana Ukrainan yliopistojärjestelmää. Opettajista suuri osa siirtyi työskentelemään uudessa osoitteessa Vinnitsassa, mutta opiskelu oli paljolti etäopiskelua. Useimmat Itä-Ukrainan separatistialueella aiemmin sijainneet yliopistot olivat siirtäneet ainakin hallintonsa pois kapinallisalueelta.

* Donetskin kansallisen yliopiston päärakennus. Donetskin kansallisen yliopiston päärakennus.
* DonNU:n kerrostalomaisia rakennuksia. DonNU:n kerrostalomaisia rakennuksia.
* Filologian tiedekunnan rakennus. Filologian tiedekunnan rakennus.
* DonNU:n uudempaa rakennuskantaa - Talous- ja lakitieteellisen tiedekunnan rakennus. DonNU:n uudempaa rakennuskantaa - Talous- ja lakitieteellisen tiedekunnan rakennus.

Lähteet
-------

1. 1 2 3  History of the University (Myös ukrainankielistä versiota samasta sivusta käytetty osittaislähteenä) Donetskin kansallinen yliopisto, donnu.edu.ua. Viitattu 4.11.2014. (englanniksi)
2. 1 2 3  Donetski natsionalnyi universitet Donetskin kansallinen yliopisto, donnu.edu.ua. Viitattu 4.11.2014. (ukrainaksi)
3. 1 2  About Donetsk National University Donetskin kansallinen yliopisto, donnu.edu.ua. Viitattu 4.11.2014. (englanniksi)
4. ↑  Ukraine "Top 200" University Rankings, ireg-observatory.org, 6.6.2013, viitattu 4.11.2014, (englanniksi)
5. ↑  Reityng universytetiv Ukrajiny III, IV rivniv akredytatsiji Top-200 Ukrajina u 2013 rotsi 31.5.2013, euroosvita.net, viitattu 4.11.2014, (ukrainaksi)
6. ↑  Reityng universytetiv Ukrajiny III, IV rivniv akredytatsiji Top-200 Ukrajina u 2014 rotsi 30.5.2014, euroosvita.net, viitattu 4.11.2014, (ukrainaksi)
7. ↑  QS World University Rankings 2014/15 (Valitse alasvetovalikon "Filter by location" kohdasta Ukraine) topuniversities.com. Viitattu 4.11.2014. (englanniksi)
8. ↑  Ranking web of universities - Ukraine webometrics.info, viitattu 4.11.2014 (englanniksi)
9. ↑  V donetskom univere prepodavateli ne prisjagnuli "DNR" (Donetskissa yliopisto-opettajat eivät vanno "Donetskin kansantasavallan" nimeen)  19.9.2014. Komsomolskaja pravda v Ukraine, kp.ua. Viitattu 18.11.2014. (venäjäksi)
10. ↑  Rektor DonNU: "Vybravšis iz zony ATO, my vynuždeny vojevat s Goskaznatšeistvom"  25.10.2014. fakty.ua. Viitattu 22.11.2014. (venäjäksi)
11. ↑  Iz Donetska "perejedet" ještšjo odin universitet (Donetskista "muuttaa" taas yksi yliopisto)  26.9.2014. Komsomolskaja pravda v Ukraine, kp.ua. Viitattu 18.11.2014. (venäjäksi)

Aiheesta muualla
----------------

* Kuvia tai muita tiedostoja aiheesta **Donetskin kansallinen yliopisto** Wikimedia Commonsissa

* Donetsk National University (englanniksi) (topuniversities.com)
* Donetsk National University (englanniksi) (donnu.edu.ua)